Ott Tänak

**Ott Tänak** (sündinud 15. oktoobril 1987 Kärla vallas Saaremaal) on Eesti rallisõitja, mitmekordne Eesti meister autorallis ja 2019. aasta autoralli maailmameister. 

Tänak lõpetas 2004. aastal Kärla Põhikooli ja 2007. aastal automehaanikuna Kuressaare Ametikooli. 2001. aastal hakkas ta isa juhendamisel tegelema autospordiga. 2007. aastast oli ta juhendaja Markko Märtin. 

Tänak tegi oma debüüdi autoralli maailmameistrivõistluste sarjas 2009. aasta Portugali rallil, kus tema tulemuseks oli 20. koht. Sama aasta Soome rallil ta katkestas. Talle pakkus seejärel lepingut mänedžer Timo Jouhki, kuid Tänak lepingutele alla ei kirjutanud. Ta jätkas koostööd Marko Märtiniga. 

2012. aastal liitus ta võistkonnaga M-Sport World Rally Team ning sama aasta Rootsi rallil sai ta oma esimesed kiiruskatsevõidud WRC sarjas. Selle aasta hooaeg tervikuna aga ebaõnnestus. Tänak katkestas viis rallietappi ning poodiumile (3. koht) jõudis ta ainult eelviimasel etapil Sardiinias. 

2012. aasta ebaõnnestumiste tagajärjel järgmisel aastal Tänakut suurtel rallidel ei nähtud. Hoolimata sellest jätkus Tänaku ja Märtini koostöö. 2013. aasta detsembris tuli teade, et Tänak naaseb MM-sarja. 

Tugeva rahalise toe andis Oleg Gross. Toetas ka rehvitootja DMACK World Rally Team, kelle värvides hakkas Tänak MM-sarjas Ford Fiesta rooli keerama. Ta osales 3 WRC etapil koos kaardilugeja Raigo Mõlderiga, parim oli koht viies Rootsi rallil. 

Esimene MM etapivõit tuli 2017. aasta Sardiinia rallil. Sama hooaeg lõpetati 3. kohaga. Ühtlasi valiti Tänak 2017. aastal Eesti aasta sportlaseks. 

2018. ja 2019. aastal sõitis Tänak Toyota Gazoo Racing WRT meeskonnas. 2018. aastal võitis ta Argentina, Soome, Saksamaa ja Türgi ralli. 2019. aastal võitis Tänak kuus MM-etappi (Rootsi, Tšiili, Portugali, Soome, Saksamaa ja Walesi ralli) ning tuli enne viimast MM etappi uueks ralli maailmameistriks. 

Aastatel 2018 ja 2019 valiti rallipaar Ott Tänak – Martin Järveoja Eesti aasta võistkonnaks. 

WRC kodulehe hääletusel valiti Martin Järveoja aastatel 2017–2019 autoralli MM-sarja parimaks kaardilugejaks. 

Aastatel 2020–2022 sõitsid Tänak ja Järveoja Hyundai Shell Mobis WRT meeskonnas. 2021. aastal võitsid nad kolmanda koha Keenia rallil, teise koha Kreeka rallil ja Soome rallil ning esikoha Arctica rallil Soomes. 2022. aastal saavutasid nad kolmanda koha Eesti ja Uus-Meremaa rallil, teise koha Kreeka ja Horvaatia rallil ning esikoha Sardiinia, Soome ja Belgia rallil. 

2020. aastal, kui erakorralise aasta tõttu valiti vaid aasta sportlased, pälvisid selle auhinna Tänak ja Järveoja. 2022. aastal valiti rallipaar Ott Tänak – Martin Järveoja kolmandat korda Eesti aasta võistkonnaks. 

2023. aastal sõitsid Tänak ja Järveoja M-Spordi meeskonnas. Nad teenisid kolmanda koha Kesk-Euroopa rallil, teise koha Horvaatia rallil ning esikoha Rootsi ja Tšiili rallil. 

2024. aastal sõitsid Tänak ja Järveoja taas Hyundai meeskonnas. Nad võitsid esikoha Sardiinia rallil ja Kesk-Euroopa rallil. Teiseks tulid nad Portugali rallil ja kolmandaks Läti, Kreeka ja Tšiili rallil.

2025. aastal pidid meeskonnad sarjas toimunud muutuste tõttu oma autosid uuelt leheküljelt arendama ning Hyundai jäi selles Toyotast maha. Samuti saatsid Tänakut mitmed tehnilised rikked. 2025. aasta Jaapani ralli lõppedes teatas Tänak, et loobub hooaja lõpuks täiskohaga rallispordist ja WRC-st.

## MM-etapivõidud

## Karjäär

2008. ja 2009. aastal tuli ta autorallis N4-klassis Eesti meistriks.

2009. aastal Portugali rallil tegi Tänak WRC debüüdi.

Septembris 2009 võitis ta Pirelli Star Driveri võistluse, mis lubas tal 2010. aastal sõita samas meeskonnas MM-rallidel. 2010. aastal võitis ta PWRC klassis Soome ja Suurbritannia ralli.

### 2011
2011. aasta hooajal sõitis Tänak seitsmel MM-rallil SWRC klassis Ford Fiesta S2000 autoga MM Motorsport meeskonnas Fordi tehasetiimis. Enne hooaega sõlmis ta Fordiga viieaastase lepingu.

Oma esimesed WRC punktid teenis Tänak 2011. aasta Mehhiko rallilt.

SWRC klassis jäädi teiseks, kaotades Juho Hänninenile 20 punktiga.

Suurbritannia rallil sõitis Tänak esimest korda WRC autoga ja lõpetas 6. kohaga. Kui teised punktikohal lõpetanud sõitsid Michelini rehvidega, siis Tänak kasutas DMACK rehve.

### 2012

Tänak sõlmis lepingu M-Sport Ford World Rally Teamiga, saades meeskonna esisõitjaks. Osales kõigil 13 rallil. Parim tulemus oli 3. koht, mis saadi Sardiinia rallilt. Hooaeg lõpetati 52 punktiga 8. kohal.

Rootsi rallil võitis Tänak oma esimesed kaks kiiruskatset.

### 2013
2013. aastal ei olnud Tänakul võimalik MM-i etappidel sõita ning osaleti Eesti meistrivõistlustel. Kaardilugejaks oli Martin Järveoja.

### 2014
2014. aastal sai Tänak M-Spordi Ford Fiesta WRC masinaga sõita Rootsis (5. koht) ja Portugalis (katkestas), sama autoga sõideti Drive Dmack tiimis ka Suurbritannia ralli (7. koht). Drive Dmack tiimis sõideti ka Ford Fiesta R5 autoga seitse rallit. Ott Tänaku uueks kaardilugejaks oli Raigo Mõlder.

### 2015
Avanes uus võimalus sõita M-Sport Ford World Rally Team meeskonnas. Esimene pool hooajast sõideti vana ralliautoga, kuid pärast Argentina etappi tuli välja uus Ford Fiesta RS WRC ralliauto. Pärast väljatulekut näitas juba päris lubavat kiirust, eriti Poolas (kolmas koht). Kiired kiiruskatsed Tänakule sobivad. Parimaks ralliks see jäigi. Hooaeg lõpetati 63 punkti ja 10. kohaga.

### 2016
Sõlmiti leping taas DMACK World Rally Teamiga. Osaleti kõigil 13. toimunud rallil (Hiina ralli tühistati üleujutuste tekitatud kahjude tõttu). Aasta vältel oli raskusi DMACK rehvidega, mis ei andnud asfaldil ja kuival kruusal nii head pidamist kui konkurentide Michelinid ja kulusid kiiremini. Suuri vigu vältides suutsid Tänak/Mõlder siiski esimeselt kolmelt etapilt punkte koguda. Poola rallil mindi esimese päeva teises pooles rallit juhtima ja seal püsiti kuni eelviimase katseni, kuni purunes rehv. Siiski suudeti saada ralli lõpuks teine koht, Tänak/Mõlderi senise karjääri parim tulemus. Suurbritannia rallil, mille mudased tingimused DMACK rehvidele sobisid, oldi taas kiired. Ralli viimasel päeval võideti kõik kuus kiiruskatset, sealhulgas ka punktikatse, ning saavutati teine koht kõigest 10,2 sekundilise kaotusega võitjale Sebastien Ogierile.

Hooaeg lõpetati 88 punkti ja 8. kohaga.

### 2017

Ott Tänak ühines taas M-Sporti rallimeeskonnaga, kus tema meeskonnakaaslasteks olid ka Sebastien Ogier ja tema kaardilugeja Julien Ingrassia. 2017. aastast alates on Tänakul uus kaardilugeja, Martin Järveoja, kellega osaleti Eesti meistrivõistlustel aastal 2013. koos saavutati juba hooaja esimesel etapil Monte Carlos 3. koht.

Sardiinia rallil saavutasid Tänak-Järveoja oma esimese MM etapivõidu, mille valis ERR ka aasta spordihetkeks. Augustis võideti ka Saksamaa asfaldiralli.

Hooaeg lõpetati 191 punkti ja 3. kohaga.

### 2018

Tänak sõlmis kaheaastase lepingu Toyota rallitiimiga. Võitis Argentina, Soome, Saksamaa ja Türgi ralli ning lõpetas ka selle hooaja kolmandana. Hooajal võitis ta 13 rallil 70 kiiruskatset, 32,4 protsenti läbisõidetud katsetest (28% kõigist katsetest).

### 2019

Peale kolmandat kohta Monte Carlos, Rootsi ralli võitu ning Mehhiko rallil saavutatud teist kohta juhtis Tänak esmakordselt MM-punktitabelit. Hooaja teise võidu saavutas Tänak esmakordselt MM-kalendrisse pääsenud Tšiili rallil. Ott Tänak teenis Portugali MM-rallilt kolmanda etapivõidu. Pärast Sardiinia rallit juhtis Tänak taas MM-punktitabelit. Tänak tuli maailmameistriks peale eelviimast rallit Kataloonias ning temast sai esimene eestlane, kes on võitnud autoralli maailmameistrivõistlused.

### 2020
Vähemalt ühe kiiruskatse võitnud 35 järjestikusel rallil (Argentina 2017 – Kataloonia 2019) Ott Tänak pidi Monte Carlo ralli neljanda kiiruskatse järel avarii tõttu katkestama. Rootsi rallil ja ka Mehhiko rallil saavutas Tänak teise koha. Peale koroonapandeemiast tingitud pikka pausi võitis Ott Tänak Rally Estonia. Türgi rallil jäi Ott seitsmeteistkümnendaks, kuid sai power stage-l kolm punkti. Sardiinas jäi Ott Tänak kuuendaks. Monza rallil jäi Ott teiseks.

Hooaeg lõpetati 105 punktiga ja 3.kohaga.

### 2021
Ott Tänak pidi Monte Carlo ralli taas katkestama, kuna tal oli kaks rehvipurunemist kahel katsel ning varurattaid rohkem ei olnud. Tänak pidi ralli pooleli jätma reeglite tõttu, sest hooldusalasse peab jõudma nelja terve rehviga, aga Otil oli üks rehv katki kui ta jõudis hooldusalasse. Arktika rallil võideti ja power stage-is saadi kaks punkti. Horvaatia rallil vale rehvivalikuga alt läinud Tänak pidi leppima neljanda kohaga.

### 2022
Uute määruste tõttu, mis nõudsid hübriidmasinate kasutamist 2022. aastal ja edaspidi, seisis Hyundai World Rally Team silmitsi uue väljakutsega. Meeskonna pealik Andrea Adamo lahkus meeskonnast isiklikel põhjustel. Hyundai uus ralliauto Hyundai i20 N Rally1 Car ei olnud Monte Carlo rallil ei konkurentsivõimeline ega usaldusväärne ning Tänak ja Järveoja katkestasid.

Tänak ja Järveoja saavutasid Horvaatia rallil hooaja esimese poodiumikoha, tulles teiseks. Ralli eelviimasel katsel tegi Tänak Rovanperäst parema rehvivaliku ning edestas Rovanperät 29,8 sekundiga, tõustes etapi üldliidriks 1,4 sekundiga. Punktikatsel jäi ta auto võimsuses aga Rovanperä Toyotale alla ning Tänak kaotas ralli 4,3 sekundiga.	Thierry Neuville kaotas kahele esimesele üle 2 minuti.

Sardiinia rallil haaras Tänak katsel SS4 liidrikoha, kuid kaotas selle ülekandeprobleemide tõttu katsel SS7 Lappi/Fermile. Laupäevasel avakatsel tegi Lappi avarii ning alates 10. katsest tõusis Tänak taas liidriks, hoides kohta lõpuni ning võites kokku 9 katset.

### 2023
2023. aasta hooajaks ühines Tänak taas M-Sport rallitiimiga ja sõitis Ford Puma Rally1 autoga. Oma esimesel rallil 2023. aastal Monte Carlos saavutas ta viienda koha. Hooaja teisel rallil, Rootsis, noppis Tänak oma esimese võidu Ford Puma Rally1 roolis.

MM-etapp Mehhikos valmistas Ott Tänakule pettumuse, sest võitnud kaks esimest linnakatset, ütles üles Eesti rallimeeskonna auto turbo-süsteem, mistõttu langesid nad kahekümne üheksandale kohale ja kaotasid liidritele ligi 8 minutit.
Ralli lõpetati siiski üheksanda kohaga. Seejärel saavutas Tänak Horvaatia rallil teise koha. Sardiinia rallist alates (35. koht) tabas Tänakut mitmel etapil tehniliste probleemide tõttu ebaõnn ning Ford Puma Rally1 vähene sõidukindlus lõpetas tema meistritiitlilootused. Tänak saavutas siiski esikoha Tšiili rallil, mis oli tema viimane võit M-Sport rallitiimi eest. MM-arvestuses tuli kokkuvõttes 4. koht.

### 2024
2023. aasta oktoobris teatati, et Tänak liitub Hyundai Shell Mobis WRT tiimiga pärast aastast võistlemist M-Sport tiimi eest. Tänak / Järveoja võitsid 2024. aasta hooajal esikoha Sardiinia rallil ning Kesk- Euroopa rallil. Sardiinia ralli punktikatse viimastel kilomeetritel rehvi lõhkunud Sébastien Ogier / Vincent Landais kaotasid Eesti rallimeestele katse 6,4 sekundiga, mis tähendas ralli kokkuvõttes 0,2 sekundilist paremust Ott Tänakule / Martin Järveojale. See oli üks ralli ajaloo napimaid võite (sama vahega võitis Sébastien Ogier Jari-Matti Latvala ees Jordaania rallil 2011. aastal). Teiseks tulid nad Portugali rallil ja kolmandaks Läti, Kreeka ja Tšiili rallil. Jaapani rallil oli Tänakul veel teoreetiline võimalus tulla maailmameistriks, kuid viimase päeva esimesel katsel tegi liidripositsioonil olnud Tänak teelt väljasõidu, katkestas ning pidi leppima kokkuvõttes kolmanda kohaga.

### 2025
2025. aastal oli sarjal uus rehvitarnija Hankook ning Rally1 autode tehniliste reeglite muudatused panid meeskonnad oma autosid uuelt leheküljelt arendama. Hooaja alguses oli selge, et Hyundai jääb autode arenduses Toyotast maha. Pärast tagasihoidlikku hooaja algust leidis Tänak end juba neljanda etapi järel meistrivõistluste liidrist Elfyn Evansist 52 punktiga maas. Kuna Hyundai i20 hakkas kruusal aeglaselt hoogu leidma, võitles Tänak Portugalis ja Sardiinias võidu nimel. Tehnilised probleemid takistasid tal võitu saamast, kuid ta suutis siiski mõlemal rallil Ogier' järel teiseks tulla.

Kreekas saadi hooaja esimene ja viimane esikoht. Viimasel kiiruskatsel tekkis küll Tänakul Hyundai käigukasti rike, kuid tal õnnestus siiski õigeks ajaks hooldusparki jõuda, et võit kindlustada. Järgneval Rally Estonial saavutas Tänak Oliver Solbergi järel teise koha.

Tšiilis läks Tänak kruusale suurte lootustega edu saavutada. Pärast SS5-t juhtis ta rallit, kuid järgmisel katsel tekkinud mootoririke jättis ta tee äärde. Tema mootor vahetati välja, kuid uus mootor oli juba kulunud ja hakkas peaaegu kohe üles ütlema. Kuna mõlemad Tänaku auto mootorid olid vigased, vajasid nad täiesti uut mootorit, kuid FIA reeglid ei luba hooaja jooksul kasutada rohkem kui kahte mootorit. Seega tuli Hyundai välja plaaniga, kuidas vältida 5-minutilist ajakaristust. Nad vahetasid Tänaku auto mootori uue vastu ja Tänakut ei nomineerita enam ülejäänud hooaja jooksul tiimi punktide kogumisse.

2025. aasta Jaapani ralli lõppedes teatas Tänak, et loobub hooaja lõpuks täiskohaga rallispordist ja WRC-st. Hooaja kokkuvõttes tuli Tänak 4. kohale.

## Tulemused

### Enne MM-i
* 2002 – Eesti noorte 3. autorallis
* 2003 – Eesti noorte meister autorallis
* 2004 – Eesti 2. autorallis, E8-klassis
* 2004 – Eesti 4. rallisprindis, 2WD-klassis
* 2005 – Eesti 2. autorallis, E8-klassis
* 2005 – Eesti meister rallisprindis, J18-klassis
* 2006 – Eesti 4. autorallis, E- (E7-, E8-, E9-) klassis
* 2006 – Eesti 3. autorallis, F2-klassis
* 2006 – Eesti meister rallisprindis, 2WD-klassis
* 2008 – Eesti meister autorallis, N4-klassis
* 2008 – Eesti meister autoralli meeskondlikus arvestuses
* 2008 – Eesti autoralli karikavõitja absoluutarvestuses
* 2008 – Eesti 2. rallisprindis, 4WD-klassis
* 2009 – Eesti meister autorallis, N4-klassis
* 2009 – Eesti meister autoralli meeskondlikus arvestuses

### [[Autoralli maailmameistrivõistlused]]

### WRC rallide tulemused aastate kaupa

Hooaeg on pooleli

## Kaardilugejad

Ott Tänaku kaardilugejaks on alates 2017. aasta hooajast Martin Järveoja. Varem on seda rolli täitnud Kuldar Sikk ja Raigo Mõlder.

## Tunnustus
* 2017 aasta sportlane
* 2018 aasta võistkond (koos Martin Järveojaga)
* 2018 Eesti Vabariigi spordipreemia (koos Martin Järveojaga, võitsid 2017. aasta hooajal kaks MM-etappi ja saavutasid MM üldarvestuses 3. koha. Koos M-Sporti meeskonnaga võideti tootjate MM-tiitel, mis on esmakordne saavutus Eesti autospordi ajaloos)
* 2019 aasta võistkond (koos Martin Järveojaga)
* 2020 Valgetähe III klassi teenetemärk
* 2021 Tallinna teenetemärk
* 2022 Välisministeerium - Eesti suureks tegijad kultuuri või spordi vallas
* 2020 – 2024 Karl Siitani nimeline rändauhind ralli parima rahvusvahelise tulemuse eest

## Isiklikku
Tänak sündis Kärlas, Saaremaal. 2016. aastal abiellus ta Janika Tänakuga. Koos on neil kaks last, Ron ja Mia.

2012. aastal asutas Ott Tänak oma ettevõtte OT Service OÜ, mille juhatuse liige on ka Janika Tänak. OT Service OÜ peamiseks tegevusalaks on reklaamteenuse osutamine läbi mootorispordi. Lisaks tegeletakse reklaamtoodete müügi ning mootorsõidukite osade ja lisaseadmete müügiga. 
Firma 2020. aasta müügitulu oli 5,58 (2019.a. 2,20) miljonit eurot ning kasum 4,89 (2019.a. 1,58) miljonit eurot. 2023. aasta müügitulu oli 6,04 miljonit eurot ning kasum 5,16 miljonit eurot.

11. aprillil 2019 esilinastus Eesti kinodes Tänaku elulugu kirjeldav dokumentaalfilm "Ott Tänak: The Movie". Film kirjeldab sportlase kujunemise lugu, toetudes intervjuudele tema enda, tema lähikondsete ja kolleegidega. Põhilise tegevusliinina näidatakse filmis 2018. aastal tominud maailmameistrivõistluste sarja etappide läbimist.

## Vaata ka
* Ott Tänak: The Movie

## Viited

## Kirjandus
* Alver Kivi: "Ott Tänak ja Raigo Mõlder võitsid Antsla ralli" Meie Maa, 9. veebruar 2009
* Ott Tänak võitis Kesk-Euroopa ralli ja hoidis MM-tiitli lootused elus. sport.delfi.ee, 20. oktoober 2024
* Karl Mihkel Eller. Eesti rallispetsialistid usuvad, et Ott Tänak tuleb maailmameistriks. sport.postimees.ee, 22. jaanuar 2025. 

## Välislingid

* 
* Profiil lehel ewrc-results.com
* Profiil lehel WRC.com
* Ott Tänak – kiireim noor saarlane 15. oktoober 2004
* Rally.ee: Uuel autol võistlev Ott Tänak üllatas konkurente 9. mai 2008
* Rally.ee: Ott Tänak tõusis N-rühmas meistrisarja liidriks 10. mai 2008
* Rally.ee: Ott Tänak osaleb Lõuna-Eesti rallil koos Kristo Kraagiga 14. juuli 2008
* Täispikkuses | Ott Tänak vastas Delfi lugejate põnevatele küsimustele! Delfi, 12. september 2017